Ivrea, Piëmont, Italië
Camillo Olivetti (stigter)
Federico Maurizio d'Andrea (voorsitter)
Tikmasjiene, rekenaars, tabletrekenaars, slimfone, drukkers, 3D-drukkers, sakrekenaars, reken- en telefaksmasjiene; Internet van Dinge en Big Data, wolkdienste
€227 miljoen (2017)
«Turns dreams into solutions»
Olivetti S.p.A. is 'n Italiaanse vervaardiger van tikmasjiene, rekenaars, tabletrekenaars, slimfone, drukkers en ander elektroniese toestelle soos sakrekenaars, rekenmasjiene en telefaksmasjiene. Die onderneming, wat sy hoofkwartier in Ivrea naby Turyn, Piëmont het, maak sedert 2003 deel uit van die Telecom Italia-groep (TIM S.p.A.).
Adriano Olivetti in 1957 in Venesië
Olivetti is in 1908 oorspronklik as 'n vervaardiger van tikmasjiene gestig. Die onderneming het vervolgens steeds gereageer op veranderende markbehoeftes in die inligtings- en kommunikasiebedryf en nuwe ontwikkelinge op tegnologiese gebied. So het die onderneming oorgeskakel van meganiese tot elektroniese toestelle en sy portefeulje van kantoortoerusting uitgebrei met rekenaars, IT-stelsels en telekommunikasie.
In 1964 het Olivetti 'n noemenswaardige deurbraak behaal met die bekendstelling van die wêreld se eerste programmeerbare tafelrekenaar, Programma 101, wat veral in die Verenigde State 'n kommersiële sukses was.
Ewe belangrik en uniek was die bydraes van Adriano Olivetti (1901−1960), die seun van die Olivetti-stigter, tot die ontwikkeling van moderne fabrieke en vervaardigingsaanlegte en werkverhoudings. Sy oortuiging was dat die winste, wat hy as nyweraar gemaak het, herbelê sou word tot voordeel van die hele samelewing. Binne en buite die Olivetti-nywerheidskompleks in Ivrea het hy die utopiese visie en ideaal van 'n gemeenskapsbeweging nagestreef. Die Piëmontese nywerheidstad Ivrea, wat hy tussen 1930 en 1960 beplan en opgerig het, is as industriële modelstad van die 20ste eeu in 2008 tot Unesco-wêrelderfenis verklaar, onder meer danksy die tegnologies innoverende mylpale wat in die Olivetti-kompleks met navorsing in verband met moderne staalstrukture volgens die Bauhaus-ideale behaal is en rigtingwysend sou wees vir industriële argitektuur in Italië.
↑ Olivetti.com: About us. Besoek op 3 April 2019
↑ ivreacittaindustriale.it: Ivrea, industrial city of the 20th century. Besoek op 3 April 2019
↑ Danilo Di Donato, R. Morganti, A. Tosone & M. Abita: Steel heritage: Olivetti’s factories in Ivrea in the fifties and sixties. In: Ine Wouters, Stephanie van de Voorde, Inge Bertels, Bernard Espion, Krista de Jonge, Denis Zastavni: Building Knowledge, Constructing Histories: Proceedings of the 6th International Congress on Construction History (6ICCH 2018), July 9-13, 2018, Brussels, Belgium. 2 boekdele. CRC Press 2018, bl. 555−562
(en) Google Arts and Culture - Camillo Olivetti. story of an Italian pioneer
(it) Archivio Storico Olivetti: Olivetti, storia di un'impresa
(en) The History of Olivetti (web archive)
Ontsluit van "https://af.wikipedia.org/w/index.php?title=Olivetti&oldid=1967906"
Die bladsy is laas op 4 April 2019 om 05:03 bygewerk.